煬帝大業元年，以山陽瀆水道屈曲，又發淮南民十餘萬，拓改浚治，自山陽至揚子入江。三月，發河南諸郡男女，前後百餘萬，開通濟渠，自西苑引穀、洛水達於河，又自板渚引河通於淮。官吏督役嚴急，役丁死者什四五。瀆、渠皆五月而通，二渠廣四十步，渠旁皆築御道，樹以柳。自長安至江都，又置離宮四十餘所。八月，帝御龍舟，幸江都。